Video: Historiese gebou in brand beskadigDie brandweer het alles in sy vermoë gedoen om die vlamme te blus, maar die voorste gedeelte van die gebou het heeltemal afgebrand. (Foto: Skermskoot) Lede van die eThekwini-munisipaliteit se brandweerdienste het Sondagaand gespook om ŉ brand wat in ŉ historiese gebou in Westridge, Durban, uitgebreek het, in bedwang te bring. Dié gebou is meer as 100 jaar oud en het vroeër as ŉ kerk gedien. Die eThekwini-munisipaliteit se brandweerdienste en Emer-G-Med is omstreeks 18:25 na die gebou op die hoek van Tighardstraat en Jan Smutsweg in Westridge ontbied. Kyle van Reenen, woordvoerder van Emer-G-Med, sê die voorste gedeelte van die gebou was by hul aankoms op die toneel heeltemal in vlamme gehul. “Die brandweer het alles in sy vermoë gedoen om die vlamme te blus, maar die voorste gedeelte van die gebou het heeltemal afgebrand. Hulle kon wel daarin slaag om die agterste gedeelte van die gebou te red,” het Van Reenen gesê. Die brand is later die aand heeltemal geblus. Emer-G-Med se paramedici is op bystand geplaas om enige beseerdes te help waar nodig. Volgens Van Reenen is daar geen beserings aangemeld nie. Die oorsaak van die brand is nog nie bekend nie. ŉ Anonieme bron het aan Maroela Media gesê die gebou dateer van die vroeë 1900’s en het vroeër jare hoofsaaklik as ŉ kerk gedien. Hy sê die gebou is ook onlangs as ŉ dialise-kliniek gebruik. Church on fire../Jan Smuts Highway Near Captial Hospital *Fire mobile* pic.twitter.com/Xg1n5428sD — Arrive Alive (@_ArriveAlive) May 23, 2021